  Виталий Пронин МЧС-лэн Удмурт ёзэз паськыта: солэн бурд улаз усьтэмын выль ёз. Солы инты быръемын Ижысь Ленин ёросын, отчы пыриз 120 пала мурт - тужгес устоосыз спасательёс, водолазъёс, тылпу кысӥсьёс, роботъёсын ужаны быгатӥсьёс. Улосъёсын таӵе ёзъёсты кылдытон пумысен косон вуиз федерал центрысь - Крымск городын но Дальней Востокын луэм учыръёс бере. Тодады вайытон вылысь: отысь шуръёс шуак ӧрысьтыз потӥзы, уно сюрс гектаръёсын музъем ву улэ кошкиз, уно адями быриз.Ижын кылдытэм выль ёз ӵапак та ужпумъёсын выроз: улосмес кышкытлыклэсь утёз, техногенной шугадӟонъёслэсь бервылъёссэс утялтонэ пыриськоз. Огъя вераса, калыклы котыр ласянь ӝог юрттэт сётыны быгатоз.- Со нимысьтыз кылдытэм подразделение: отчы пырисьёс ужаны быгатозы, шаерамы гинэ ӧвӧл, Россиысь мукет улосъёсын но. Та ёзын луоз химияя, медициная нимаз службаос но, - пусъе МЧС-лэн Удмурт Республикая управлениезлэн кивалтӥсез Пётр Фомин.Со ватсаз на: та ёзысь специалистъёс ужазы паськытгес кутозы туала техникаез, шуом, беспилотникъёсты но роботъёсты. Та вакытэ выль кылдытэм ёзэ пырисьёс понна дышетон радъямын.Денис Журавлёв Туспуктэм: park.ru Теги: МЧС  